Anno Domini millesimo ducentesimo octogesimo tertio statuta sunt haec apud Cistercium in Capitulo generali. 1.  In primis, statuit et ordinat Capitulum generale quod in horis beatae Virginis Mariae, ille versiculus  Maria, mater gratiae  post alium versiculum  Memento salutis a[u]ctor  de cetero dicatur ab omnibus per Ordinem universum. 2.  Item, generale Capitulum duxit provide statuendum quod de chirotecis et ocreis, vandagiis ac sotularibus sive corrigiis non portandis, antiqua Ordinis constitutio firmiter observetur. Canes autem venaticos aut aves nullus tenere audeat, aut genus aliquot venationis aliquatenus exercere ; quicumque vero fuerunt huius statuti vel in posterum fuerint transgressores, donec poenitentiam sustinuerint a Capitulo constitutam, gradum altaris non ascendant. 3.  Item, ut emissorum evagationes et mendicationes cautius evitentur, diffinitioni olim editae de emissis, duxit Capitulum generale hoc addendum quod quicumque de cetero monachum emiserit vel conversum, de conductu certo et fideli usque ad locum ei provideat destinatum ; ille vero ad quem mittitur ordinate recipere teneatur, receptum autem quisquam remittere (audeat), nisi in casibus pro quibus suum posset emittere, non audeat infra annum, et tunc tamen et de conductu similiter teneatur ; transgressores vero usque ad sequens Capitulum generale gradum altaris non ascendant. 4.  Item, generale Capitulum duxit propensius statuendum quod caritativa procuratio personarum et puerorum Ordinis tam in abbatiis quam in grangiis et cellariis nostris melius observetur ; transgressores autem poenam sustineant in Usibus, distinctione quinta, capitulo primo, constitutam, et nihilominus patres abbates in suis visitationibus hoc diligentius faciant observari. 5.  Item, generale Capitulum districtius interdicit ne abbates depositi vel cedentes de rebus abbatiarum quibus praefuerunt qui[d]quam sibi praesumant sine eorum quorum sunt licentia retinere ; transgressores autem qui res huius[modi] alienatas in praesenti detinent aut in posterum detinebunt, necnon et abbates quibus postmodo sunt professi, si super huiusmodi sunt conscii vel remissi, ab altaris sacro participi[um]o suspendantur, donec omnia, prout debent, fuerint restituta aut acta suo fuerit domino satisfactio. 6.  Item, diffinitionem anno praeterito factam de illis qui se opponunt visitatoribus suis aut propriis abbatibus, generale Capitulum sic declarat quod ad visitatores et patres abbates iudices seu executores a Capitulo datos, et contra illos qui propria voce procaciter se opposuerint, eis illa sententia solummodo referatur. 7.  Item, generale Capitulum inhibet personis Ordinis universi ne, in monasteriis aut domibus monialium, carnibus aut pulmentis sagimine vel carnibus confectis quacumque ex causa de cetero vescantur ; transgressores vero donec poenitentiam levis culpae, tribus diebus uno eorum in pane et aqua pro qualibet vice in propriis abbatiis fecerint, ab altaris officio suspendantur. 8.  Item, diffinitionem anno praeterito factam de hospitibus in villis et cellariis recipiendis, sic elucidat Capitulum generale quod nullus nisi semel, id est per diem et noctem, in eadem villa tales recipere teneatur, licet ibi plures domus Ordinis habeantur. 9.  Item, duxit generale Capitulum inhibendum ne in grangiis nostris, seu intra clausuram earum ubi habitant monachi vel conversi, mulieres intrare, habitare vel pernoctare ullo tempore permittantur. 